Índex
Títol
Contingut

Bestiola de subsòl

Infaust

Joan Josep Camacho Grau

Dístic

Primera publicació: novembre 2007

http://badosa.com/n290-12

jo amb el diable tinc el tracte clar: ni m’ajunto ni em separo, el vers me’l faig jo, i el conjunt de crostes que em cobreixen el rostre, un regal per a les mosques vironeres. sí, ell va venir, a vendre collonades eternes. vaig fer que no amb el cap: abans la màscara. el menyspreu té un preu: el soterrani. però tu ets amb mi, amb tots nosaltres, aquells que et veneren, seduïts fins l’obsessió més basta. també bastarda. t’ho he dat tot. t’ho hem dat tot. quina dot tan paupèrrima: versos i més versos sense deturador ni depuradora. la calaixera prenyada. la queixa se’m fa estranya. el mal de queixal, però, em fa existir. només em fa por l’oblit. de cada silenci n’escric una oració. i de cada nafra, una frase. el tracte és prou clar. crec.